作者:孟浩然
標題:冬至後過吳、張二子檀溪別業
內容:卜築因自然，檀溪不更穿。園廬二友接，水竹數家連。直與南山對，非關選地偏。草堂時偃曝，蘭枻日周旋。外事情都遠，中流性所便。閑垂太公釣，興發子猷船。餘亦幽棲者，經過竊慕焉。梅花殘臘月，柳色半春天。鳥泊隨陽雁，魚藏縮項鯿。停杯問山簡，何似習池邊。